Cifra de afaceri a industriei dezvoltatoare de jocuri video a înregistrat o creștere de 11,6%, în 2017, ajungând la 156 milioane de dolari. În prezent, în România, există peste 80 de studiouri de game development, dintre care peste 50 se află în București, alte orașe cu o prezență notabilă a industriei fiind Cluj, Timișoara, Brașov, Craiova și Iași.

Industria este formată din peste 6.000 de angajați care lucrează în studiourile din România ale companiilor internaționale sau în studiouri independente cu capital românesc, numărul lor crescând cu un procent de 2% față de 2016.

Cătălin Butnariu, președinte RGDA*: „Industria de game development din România continuă să se dezvolte iar trendurile de creștere, atât locale cât și globale, sunt încurajatoare. RGDA acționează în mod susținut pentru stimularea investițiilor în industrie și pentru dezvoltarea antreprenoriatului local din zona de gaming, iar în următorii ani ne așteptăm la creșteri semnificative în zona dezvoltatorilor independenți, și ca atare la mult mai multe produse promițătoare dezvoltate în România. În acest sens RGDA a dezvoltat în ultima perioadă un dialog constant și transparent împreună cu autoritățile centrale pentru a prezenta oportunitățile și provocările industriei din România. O dezvoltare sustenabilă și o creștere cu adevărat semnificativă pot fi atinse beneficiind de sprijin din partea statului, așa cum se întâmplă și în alte țări în care acest sector este bine dezvoltat”.

Industria s-a remarcat, în 2017, prin dezvoltarea sau co-dezvoltarea în România a unor titluri recunoscute internațional precum seria FIFA (Electronic Arts), Asphalt StreetStorm (Gameloft), Assassin’s Creed Origins (Ubisoft), Tom Clancy’s Ghost Recon Wildlands (Ubisoft), Need for Speed(Electronic Arts) și Iron Blade (Gameloft), dar și prin jocuri dezvoltate de studiouri românești independente precum Brawlout (Angry Mob Games), Door Kickers: Action Squad (KillHouse Games), Gray Dawn (Interactive Stone), LigaUltras si ScoreRivals (Green Horse Games), Tap Busters(Metagame), The Adventures of Elena Temple (GrimTalin) sau Euro Truck Driver (Ovilex).

*Asociația Romanian Game Developers Association (RGDA) este o organizație non-profit care își propune să sprijine și să promoveze dezvoltatorii de jocuri video din Romania.

Distribuie articolul: Facebook

Twitter

Email

Listare

